钦定古今图书集成/明伦汇编/官常典/第551卷 > 朱序
## 钦定古今图书集成/明伦汇编/官常典/第551卷 > 朱序

按《晋书》本传，“序字次伦，义阳人也。父焘，以才干历西
蛮校尉、益州刺史。序世为名将，累迁鹰扬将军、江夏
相。兴宁末，梁州刺史司马勋反，桓温表序为征讨都
护，往讨之，以功拜征卤将军，封襄平子。太和中，迁兖
州刺史。时长城人钱弘聚党百馀人，藏匿原乡山，以
序为中军司马、吴兴太守。序至郡，讨擒之。事讫，还兖”
州。宁康初，拜使持节、监沔中诸军事、南中郎将、梁州
刺史，镇襄阳。是岁，苻坚遣其将苻丕等率众围序，序
固守，贼粮将尽，率众苦攻之。初，苻丕之来攻也，序母
韩自登城履行，谓西北角当先受弊，遂领百馀婢并
城中女丁，于其角斜筑城二十馀丈。贼攻西北角果
溃，众便固新筑城，丕遂引退，襄阳人谓此城为“夫人
城。”序累战破贼，人情劳懈，又以贼退稍远，疑未能来，
守备不谨，督护李伯护密与贼相应，襄阳遂没。序陷
于苻坚，坚杀伯护徇之，以其不忠也。序欲逃归，潜至
宜阳，藏夏揆家，坚疑揆，收之。序乃诣苻晖自首，坚嘉
而不问，以为尚书。太元中，苻坚南侵，谢石率众距之。
时坚大兵尚在项，苻融以三十万众先至，坚遣序说
谢石称己兵威。序反谓石曰：“若坚百万之众悉到，莫
可与敌。及其未会击之，可以得志。”于是石遣谢琰选
勇士八千人，涉肥水挑战。坚众小却，序时在其军后，
唱云坚败，众遂大奔，序乃得归。拜龙骧将军、琅邪内
史。转扬州豫州五郡军事、豫州刺史，屯洛阳。后丁零
翟辽反，序遣将军秦膺、童斌与淮、泗诸郡共讨之。又
监兖、青二州诸军事、二州刺史，将军如故，进镇彭城。
序求镇淮阴，帝许焉。翟辽又使其子钊寇陈、颍，序还，
遣秦膺讨钊，走之，拜征卤将军。表求运江州米十万
斛，布五千疋，以资军费，诏听之。加都督司、雍、梁、秦四
州军事。帝遣广威将军、河南太守杨佺期、南阳太守
赵睦各领兵千人隶序。序又表求故荆州刺史桓石
生府田百顷，并谷八万斛给之，仍戍洛阳，卫山陵也。
其后慕容永率众向洛阳，序自河阴北济，与永伪将
王次等相遇，乃战于沁水。次败走，斩其支将勿支首。
参军赵睦、江夏相桓不才追永，破之于太行。永归上
党。时杨楷聚众数千在湖、陕，闻永败，遣任子诣序乞
降。序追永至上党之白水，与永相持二旬，闻翟辽欲
向金墉，乃还。遂攻翟钊于石门，遣参军赵蕃破翟辽
于怀县，辽宵遁。序退次洛阳，留鹰扬将军朱党戍石
门。序仍使子略督护洛城，赵蕃为助。序还襄阳，会稽
王道子以序胜负相补，不加褒贬。其后东羌校尉窦
冲欲入汉川，安定人皇甫钊、京兆人周勋等谋纳之。
梁州刺史周琼失巴西三郡，众寡力弱，告急于序。序
遣将军皇甫贞率众赴之，冲据长安东，钊、勋散走。序
以老病累表解职，不许。诏断表，遂辄去任。数旬，归罪
廷尉，诏原不问。太元十八年卒，赠左将军、散骑常侍。